Terroris moet lewenslank sitHarry Knoesen tydens ’n vorige hofverskyning. (Foto: Nasionale Vervolgingsgesag) Die hooggeregshof op Middelburg het die veroordeelde terroris Harry Knoesen (64), leier van die sogenaamde Crusaders-organisasie, Dinsdag twee lewenslange vonnisse vir sy beplande terreurmisdade opgelê, met ŉ bykomende 21 jaar tronkstraf wat samelopend uitgedien sal word. Monica Nyuswa, woordvoerder vir die Nasionale Vervolgingsgesag, het bevestig dat Knoesen dadelik aansoek om verlof tot appel teen sy skuldigbevinding en vonnis gedoen het. Dit is egter van die hand gewys. Hy is ook onbevoeg verklaar om ŉ vuurwapen te besit. Knoesen is vroeër aan die oortreding van die Wet op die Beskerming van Grondwetlike Demokrasie teen Terreur en Verwante Bedrywighede, skuldig bevind, asook aan die voorbereiding en beplanning van ŉ terreuraanval in Suid-Afrika, die werwing van persone en steun om terreuraanvalle uit te voer, en die onwettige besit van ŉ vuurwapen en ammunisie. Nyuswa het Woensdag gesê dat Knoesen in 2018 “’n diepgewortelde haat” vir die demokratiese bedeling in Suid-Afrika ontwikkel het. “Hy het probeer om sy oortuigings op godsdienstige gronde te regverdig deur aan te voer dat God hom geroep het om Suid-Afrika vir wit mense op te eis. Dié rasgedrewe beskouings het sy beplanning om die regering omver te werp en swart mense dood te maak gedryf. “Hy het ook die moontlikheid ondersoek om ’n biologiese wapen te gebruik om swart mense in Suid-Afrika te vergiftig en dood te maak. Daar was ook samesprekings oor die reël van en opleiding in stedelike oorlogvoering.” Knoesen, ŉ afgetrede pastoor, en sy trawante het destyds saamgesweer om nasionale sleutelpunte, winkelsentrums en informele nedersettings aan te val. Dié aanvalle is aanvanklik vir 29 November 2019 beplan, maar is met twee weke uitgestel. Knoesen is op 28 November 2019 in hegtenis geneem. Knoesen was die leier van die Crusaders-organisasie (National Christian Resistance Movement) en het aan homself die rang van generaal toegeken. Hy is saam met die broers Errol en Eric Abrams aangekla. Albei het skuldig gepleit en is in Desember 2020 gevonnis. Nyuswa sê die polisie het destyds op baie bewysstukke beslag gelê, insluitend dokumentasie, digitale toestelle, wapens en ammunisie. Knoesen het onskuldig gepleit en die staat het die bewyse van getuies gebruik om hom skuldig te bewys, onder meer oudiogrepe en video’s wat Knoesen op sosiale media gemaak het, asook die getuienis van ’n digitale forensiese ondersoeker. Die hof het Knoesen op alle aanklagte skuldig bevind en hy is dienooreenkomstig gevonnis.